Levis (Suomija)

Šis straipsnis yra apie Suomijos slidinėjimo kurortą, kitas reikšmes žr. Levis Levis (suom. Levi) – vienas stambiausių Suomijos kalnų slidinėjimo kurortų, įsikūręs Laplandijoje, 160 km aukščiau poliaračio, 850 km tiesia linija į šiaurę nuo Helsinkio. Jame gyvena apie 6000 žmonių, trečdalis jų užsiima turizmo verslu. Geografija Levyje nėra aukštų kalnų, o tik maždaug pusės kilometro aukščio kalvos. Be to, čia būdinga poliarinė naktis: šviesus paros metas tetrunka maždaug nuo 11 iki 15 valandos. Iki artimiausio oro uosto Kittilä (antro po Helsinkio pagal keleivių srautą) – 14 km, geležinkelio stoties Kolari – 78 km. Į kurortą galima nusigauti ir kitu mažiau populiariu ir žinomu būdu – keliaujant savo automobiliu iki Helsinkio, paskui traukiniu iki Rovaniemio, kur galima aplankyti Kalėdų senio rezidenciją, arba Kolari miesto. Automobilis šiuo atveju pakraunamas į to paties traukinio platformą. Istorija Kurorto pavadinimas siejamas su Levitunturi kalno, kurio papėdėje prie Sirkka kaimelio jis įsikūręs, pavadinimu, kaip manoma, samių kilmės. Levis turistus priima nuo 1953 m., tačiau jo turistinė pramonė ypač pagyvėjo, kai 1982 m. buvo atidarytas oro uostas. Sekančiais metais įvedus į eksploataciją vasaros toboganų nusileidimo trasą, lakytojų srautas smarkiai išaugo. 1992–93 m. pripažintas pirmą kartą geriausiu šalies kurortu. 1999 m. pastatytas pirmasis šalyje gondolinis keltuvas. 2001–02 m. sezone pilnai įrengta infrastruktūra ne tik masiniam turizmui, bet ir aukščiausio lygio varžyboms organizuoti bei transliuoti per televiziją. Čia pravedamas vienas iš kalnų slidinėjimo Pasaulio taurės etapų. Slidinėjimo kurortas Levio trūkumus, susijusius su trumpa diena ar Alpių lygio peizažų nebuvimu, atperka įspūdingi poliarinės pašvaistės reginiai, visada garantuotas pusmetris sniego pakloto bei siūlomos šiaurės pramogos, kurių nėra kituose Europos slidinėjimo kurortuose. Viena populiariausių čia laikoma važinėjimas sniego motociklais, kurių keliai apylinkėse sudaro 750 km. Mieste yra jiems skirti keliai, eismo ženklai, parkavimo vietos. Turistams siūloma užsisakyti safarius visai dienai. Antra pagal populiarumą aktyvaus poilsio šaka – važinėjimas šunų kinkiniais, trečia – elniais. Šalia Levio galima aplankyti laisvai vaikštančių elnių bei šunų auginimo fermas. Toliau seka slidinėjimas slidėmis, snieglentėmis, kaitavimas su snieglentėmis (naudojant jėgos aitvarus), žygiai sniego batais, čiuožimas rogėmis, poledinė žūklė. Vasaros sezono metu Levyje daug ekstremalaus poilsio būdų: raftingas, plaukimas kanojomis, jodinėjimas, važinėjimas keturračiais, kalnų dviračiais. Pagrindiniai duomenys Svečių apgyvendinimo vietų (2009) – 20 000, Slidinėjimo sezono trukmė – nuo spalio mėn. vid. iki birželio mėn. pradžios, Aukščiausia vieta (virš jūros lygio) – 531 m, Aukščių skirtumas – 325 m, Ilgiausia kalnų nusileidimo trasa – 2,5 km, Nusileidimo trasų – 48, iš jų 15 apšviečiamos, Juodosios trasos „ekspertams“ – 4, Vaikiškų nusileidimo trasų – 10, Keltuvų skaičius – 26, Lygumų slidinėjimo trasų – 230 km, Be slidinėjimo, kitos aktyvios veiklos rūšys: sniego parkas, super-pipe, half-pipe, sniego rogių, elnių ir šunų kinkinių safariai, kasmet pastatomas ICIUM – ledo stebuklų šalis, žiemos pramogų parkas, golfo laukai (poliarinę vasarą veikia kiaurą parą), akvaparkas su 17 baseinų, plaukimas upėmis, žvejyba ir kt. Galerija Taip pat skaitykite Ruka Šaltiniai Nuorodos Levio slidinėjimo kurortas[neveikianti nuoroda] Oficiali svetainė Archyvuota kopija 2013-10-27 iš Wayback Machine projekto. Tarptautinių varžybų kalendorius Levyje[neveikianti nuoroda] Daugiau apie Levį ir vasaros pramogas